Ek het €30 vir ’n Italiaanse simkaart betaal, wat vir my 200 gratis sms’e, 200 gratis (plaaslike) minute en 2 gigagrepe se inligting gekoop het. As jy, soos ons in ander mense se woonstelle bly waar daar nie ’n ontvangstoonbank is nie, moet jy in kontak bly met jou gashere. Treine word vertraag, of jy kom vroeër as wat jy verwag het by jou verblyf aan en wil dan nie voor dooieman se deur staan nie. Swerfkostes (waar jy oorsee van jou Suid-Afrikaanse selfoonnetwerk gebruik maak) bly belaglik duur, daarom sal jy meer geld spaar om net van die begin af ’n plaaslike simkaart te koop. Daar is talle winkels op die Roomse lughawe wat selfoonkaarte koop en jy het net jou paspoort nodig, sodat hulle jou besonderhede kan registreer.
Ek het ons toegangkaartjies tot die Vatikaan aanlyn gekoop, dit is €4 duurder as wat jy dit by die Vatikaan self koop, maar jy spaar jouself ongeveer 3 ure se rystaan. Die Roma-pass, wat ons ook gekoop het by die lughawe laat jou ook toe om die lang rye vry te spring, omdat daar ’n spesiale en aansienlik korter ry is vir dié tipe kaarte. Dis nie net in Rome en Italië nie, meeste Europese toeristeaantreklikhede laat jou deesdae toe om kaartjies oor die Internet te koop.
Opsoek na ’n aanbeveling vir ’n lekker restaurant in jou area? Tripadvisor is ’n ou bekende, maar die webwerf en app bly vir my ’n bron van uitstekende inligting wanneer ek reis. In Siena het ons by La Taverna di San Giuseppi geëet, ‘n restaurantjie wat in ’n stegie weggesteek was. Op Tripadvisor word sy lof besing en is volgens Tripadvisor se gebruikers die beste restaurant in Siena. Ons moet Google Maps inspan om hom te vind en sonder dié tegnologie sou ons nooit op hom afgekom het nie. Terloops, dit was een van ons beste maaltye in Italië en die eerste keer wat ek kalfmilt op bruschetta geëet het.
Stap is die beste manier om rond te beweeg in Europa. Dis veilig, gratis en só leer jy ’n stad en sy geheime beter ken. As jy egter onfiks is, gaan jy swaar trek, omdat jy baie trappe moet klim, rondstaan in rye en jou tas by trappe en steil stegies moet op en af karwei. Benewens vir lig pak is dit ’n goeie idee om so drie maande voor jou reis te begin oefen. Probeer elke dag vir so uur vinnig stap en doen oefeninge om jou rugspiere sterker te maak. Drentel kan jou laerug martel. Pak ook lig, dis nie snaaks om ’n 18kg toksak by 5 stelle trappe op te sleep nie.
Suid-Afrikaners is gawe mense, ons sê askies wanneer ons aan iemand stamp of op sy tone trap. As iemand voor ons indruk brom ons, maar bly stil want ons wil nie ’n scene maak nie. In Europa vergeet jy van jou maniere, want dan gaan jy tweede kom. Jy gaan moet meeding met toergroepe vol Chinese en Russe wat voor jou indruk en maalkolke vol mense. Die Sistynse Kapel het meer gelyk na ’n mosh pit as ’n plek van aanbidding. Daarom moet jy jou man staan. As iemand ’n kans probeer vat, vertel hom vriendelik maar ferm waar die ry begin. As ’n Chinese tannie haar selfiestok voor jou foto indruk, verduidelik vriendelik maar ferm dat jy besig is om ’n foto te neem. En as niks werk nie, skel maar in Afrikaans. Dit klink glo vreesaanjaend vir vreemde ore.